Mungkan Covid-19 ana zinli hte si ai masha jahpan, ya 300,000 jan sai lam hpe Amerikan Johns Hopkins Dakkasu a sawk sagawn shiga hta tang madun ai.
May 14 (Myen mung ten May 15, manap hkying 4: 58am) du hkra lu hta gahkyin ai jahpan hte maren mungkan ting Covid-19 Coronavirus ana mu jep masha 4,426,937 (Myen mung ten May 15 manap 4:36) hta si ai 301,370 du sai lam, sawk madun ai.
Ndai jahpan gaw mungdan 188 asuya ni jaw ai report kaw mahta ai rai nhtawm, kaja wa byin ai jahpan gaw dai hta grau tsaw na masa nga ai lam sawn da ai re.
Mungdan asuya law law gaw masha n pru hkawm na lockdown tara jahkrat tawn ai hpe bai dawm magang na ten U.S. hte UK gaw ana kap bra nga ai lam hpe bunghkup lu hkra shakut nga ai re.
Myen mung e machyi masha 181 hta na si ai 6 re lam, May 14 asuya Hkamja Dap hte Ginsup Hkringmang Dap ndau ai re.
Jinghpaw mungdaw kaw langai sha nga ai machyi masha No. 144 gaw bai hkam kaja wa ai majaw Myitkyina tsirung kaw na May 11 hta pru na ahkang jaw ai re. Dai re majaw, asuya a jahpan sumtang hte maren ya ten Jinghpaw mungdaw e Covid-19 ana kap ai masha n nga sai re.
kac_Latn kac_Latn kac_Latn kac_Latn kac_Latn kac_Latn